Eitt kórónuveirusmit greindist innanlands í gær. Viðkomandi var í sóttkví. Tvö virk smit greindust í seinni skimun fólks eftir komuna til landsins. Ekkert staðfest virkt smit greindist við komuna til landsins í gær. Beðið er niðurstöðu mótefnamælingar úr tveimur sýnum til að sannreyna hvort þau voru virk eða gömul.
Hlutfall kórónuveirusmita á landamærunum er nú í kringum 1%, en var 0,01% í haust. Þarna er hundraðfaldur munur og endurspeglar útbreiðslu faraldursins á alþjóðavísu. Dæmi eru um að fólk með einkenni kórónuveirusmits sé á ferli og virði þannig ekki sóttvarnareglur. Á upplýsingafundi Almannavarna var brýnt fyrir fólki að fara í skimun sé það með einkenni og forðast hópamyndanir til að varðveita þann árangur sem náðst hefur.
Þórólfur guðnason sóttvarnalæknir segir að enn sé beðið eftir afhendingu bóluefnis frá helstu framleiðendum eftir marsmánuð.